ระบบจานแห้วดูบอลยูโร
แกรมมี่ควักพันล้าน ลุยกีฬา ประเดิมแมตช์ยูโร ผุด 3 ช่องทีวีดาวเทียม พร้อมขายกล่องรับสัญญาณ เตือนไม่ซื้อจอดำ
11 ส.ค. 2554

แกรมมี่ควักพันล้าน ลุยกีฬา ประเดิมแมตช์ยูโร ผุด 3 ช่องทีวีดาวเทียม พร้อมขายกล่องรับสัญญาณ เตือนไม่ซื้อจอดำ
นายไพบูลย์ ดำรงชัยธรรม ประธานกรรมการ บริษัท จีเอ็มเอ็ม แกรมมี่ เปิดเผยว่า การถ่ายทอดสดหลักของการแข่งขันยูโร 2012 จะผ่านฟรีทีวี ส่วนจานระบบต่างๆ ไม่สามารถรับชมได้ ตามข้อจำกัดของยูฟ่า เช่นเดียวกับกรณีการแข่งขันบอลโลก 2010 แต่จะสามารถรับชมได้สำหรับผู้ที่ติดตั้งกล่องรับสัญญาณของแกรมมี่ ซึ่งจะเริ่มทำตลาดตั้งแต่เดือน มิ.ย.เป็นต้นไป ราคากล่องละ 1,200 บาท
สำหรับแผนธุรกิจกีฬา 3 ปี บริษัทจะใช้งบเกือบ 1,000 ล้านบาท จัดหาและซื้อลิขสิทธิ์รายการกีฬาทั้งในและต่างประเทศ รวมทั้งเพิ่มช่องทีวีดาวเทียมกีฬาอีก 3 ช่อง ประกอบด้วย Internation Sports, Local Sports และ Action Sports ซึ่งจะทยอยเปิดถึงต้นปีหน้า เพื่อรองรับการแข่งขันฟุตบอลชิงแชมป์แห่งชาติยุโรป หรือยูโร 2012
ทั้งนี้ จีเอ็มเอ็ม แกรมมี่ ได้เซ็นสัญญากับสหพันธ์ฟุตบอลยุโรป หรือยูฟ่า ซื้อลิขสิทธิ์ถ่ายทอดสดการแข่งขันฟุตบอลยุโรป รวม 4 รายการ ระยะ 3 ปี (2554-2556) ได้แก่ ฟุตบอลชิงแชมป์ยุโรป รุ่นอายุต่ำกว่า 21 ปี หรือ ยู21 ปี 2011-2012, ยูโร 2012 และฟุตบอลชิงแชมป์ยุโรปหญิง มูลค่าราว 400 ล้านบาท จะเริ่มถ่ายทอดสด ยู21 วันที่ 11-25 มิ.ย.นี้ ทางฟรีทีวีช่อง 3 โมเดิร์นไนน์และเอ็มคอท 1
“จากนี้ไปแกรมมี่จะเข้าซื้อลิขสิทธิ์รายการกีฬาสำคัญๆ เพื่อดำเนินธุรกิจกีฬาอย่างจริงจัง ซึ่งประกาศไว้ตรงนี้สำหรับผู้ที่ดำเนินธุรกิจนี้ว่าสามารถคุยกัน ร่วมมือกันได้ ไม่ใช่แข่งขันกันเพื่อให้ต่างชาติได้ประโยชน์” นายไพบูลย์ กล่าว
การบริหารลิขสิทธิ์ยูโร 2012 ครั้งนี้ บริษัทได้ลิขสิทธิ์ทุกรูปแบบ ทั้งฟรีทีวี เคเบิลและทีวีดาวเทียม รวมทั้งข้อมูลข่าวสาร ที่จะให้บริการผ่านระบบโทรศัพท์มือถือ และการจัดกิจกรรมตามสถานที่ต่างๆ ซึ่งบริษัทจะนำมาต่อยอดดำเนินธุรกิจต่อไป เช่น การจัดเก็บค่าลิขสิทธิ์เผยแพร่ในเชิงพาณิชย์สำหรับร้านอาหาร ผับ บาร์ต่างๆ ซึ่งจะแจ้งรายละเอียดให้ทราบต่อไป
นายไพบูลย์ กล่าวว่า การขยายสู่ธุรกิจกีฬาจะเข้ามาเสริมธุรกิจหลักทางด้านเพลง ซึ่งจะให้บริการแบบผสมผสานระหว่างเพลงและกีฬา ในเบื้องต้น สำหรับโครงการยูโร 2012 มีรายได้จากสปอนเซอร์เข้ามาครอบคลุมต้นทุนประมาณ 400 ล้านบาท เป็นสปอนเซอร์หลัก 4 ราย รายละ 100 ล้านบาท ส่วนระยะยาวต้องประเมินอีกครั้งว่ารายได้จากธุรกิจกีฬาจะเป็นสัดส่วนเท่าใด